ครม.เห็นชอบตั้งคณะกรรมการลดความเหลื่อมล้ำ ดูงานนโยบายแก้ไขช่องว่างทั้งระบบ
ครม.เห็นชอบตั้งคณะกรรมการลดความเหลื่อมล้ำ ดูงานนโยบายแก้ไขช่องว่างทั้งระบบ

นายกอบศักดิ์ ภูตระกูล รัฐมนตรีประจำสำนักนายกรัฐมนตรี แถลงภายหลังการประชุมคณะรัฐมนตรีว่า ที่ประชุมมีมติเห็นชอบในหลักการร่างระเบียบสำนักนายกรัฐมนตรีว่าด้วยการบูรณาการเพื่อลดความเหลื่อมล้ำและแก้ไขปัญหาความยากจน พ.ศ. ... ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.)เสนอ 
โดยกำหนดให้มีคณะกรรมการนโยบายลดความเหลื่อมล้ำและแก้ไขปัญหาความยากจน(กนล.) ที่มีนายกรัฐมนตรีเป็นประธาน รองนายกรัฐมนตรีที่ได้รับมอบหมาย เป็นรองประธานกรรมการ กรรมการโดยตำแหน่งจำนวน 15 คนและกรรมการผู้ทรงคุณวุฒิซึ่งนายกรัฐมนตรีแต่งตั้งไม่เกิน 3 คน โดยมีเลขาธิการ สศช. เป็นกรรมการและเลขานุการ 
คณะกรรมการชุดนี้มีหน้าที่และอำนาจในการกำหนดกรอบนโยบายยุทธศาสตร์ วางแนวทาง หลักเกณฑ์ วิธีการดำเนินการบูรณาการ เพื่อลดความเหลื่อมล้ำและแก้ไขปัญหาความยากจนในทุกมิติ คือ ส่งเสริมและสนับสนุนการดำเนินงานของหน่วยงานเสนอแนะต่อคณะรัฐมนตรี กำกับติดตาม ประเมินผลการดำเนินงาน ออกประกาศและคำสั่ง เพื่อปฏิบัติให้เป็นไปตามระเบียบ 
พร้อมกันนี้กำหนดให้มีคณะกรรมการบริหารการลดความเหลื่อมล้ำและแก้ไขปัญหาความยากจน(กบล.) มีอำนาจและหน้าที่ในการกำหนดกฎออกตัวชี้วัดด้านความเหลื่อมล้ำทางสังคมของประเทศเสนอหลักเกณฑ์และแผนปฏิบัติในการบูรณาการพิจารณากลั่นกรองแผนงานและงบประมาณ ที่ปัจจุบันมีการใช้งบประมาณจากหน่วยงานต่างๆ รวมกันราว 8 หมื่นล้านบาทต่อปี ในการแก้ไขปัญหาความเหลื่อมล้ำและกำหนดให้มีการจัดตั้งสำนักงานบูรณาการลดความเหลื่อมล้ำและแก้ไขปัญหาความยากจนเป็นหน่วยงานภายใน สศช.